KIRJALLINEN KYSYMYS E-1068/98

esittäjä(t): Allan Macartney (ARE) komissiolle

(6. huhtikuuta 1998)

Aihe: Timeshare-osakkeiden edelleenmyynti ja timeshare-direktiivin täytäntöönpano

Onko komissio tietoinen siitä, että lomailijat joutuvat jatkuvasti vaikeuksiin timeshare-osakkeiden tyrkyttäjien kanssa? Tiedustelen erityisesti sitä, onko mikään taho kerännyt todisteita suullisista tai "kirjallista" lupauksista ostaa osakkeet takaisin asiakkailta, jotka haluavat käyttää hyväkseen edelleenmyyntipalveluja, ja minkälaisia uusia asetuksia on valmisteilla?

Mikä on timeshare-direktiivin täytäntöönpanon ja sen valvonnan taso?

Komission jäsenen Emma Boninonkomission puolesta antama vastaus

(11. kesäkuuta 1998)

Komissio tuntee hyvin matkailijoiden jatkuvasti kokemat ongelmat kiinteistöjen osa-aikaisia käyttöoikeuksia myyvien yritysten kanssa. Komissio saa jatkuvasti valituksia Euroopan kansalaisilta. Lisäksi muutamat kuluttajajärjestöt, jotka saavat komission tukea valtioiden rajat ylittävien kuluttajaongelmien selvittämiseksi, kertovat komissiolle säännöllisesti kiinteistöjen osa-aikaisia käyttöoikeuksia myyvien yritysten aggressiivisista ja kovaotteisista myyntikeinoista. Nämä kuluttajajärjestöt ovat ilmoittaneet lukuisista kiinteistöjen osa-aikaisten käyttöoikeuksien myyntiin liittyvistä tapauksista.

Komissio ehdotti tästä aiheesta viime vuosina kerätyn tiedon perusteella direktiiviä ostajien suojaamisesta kiinteistöjen osa-aikaisen käyttöoikeuden ostosopimuksen tiettyihin osiin nähden. Euroopan parlamentti ja neuvosto antoivat direktiivin 26. lokakuuta 1994(1) (direktiivi 94/47/EY).

Direktiivissä 94/47/EY ei käsitellä yleisiä myynti- ja markkinointimenetelmiä, kuten kannustimia, houkuttimia tai muita suostuttelukeinoja, eikä lupausta ostaa omistusoikeus takaisin asiakkaalta, joka haluaa hyödyntää edelleenmyyntipalveluja. Tämä asiakokonaisuus nimittäin ulottuu paljon laajemmalle kuin kiinteistöjen osa-aikaisten käyttöoikeuksien myynti. Tätä toimintaa ei vielä säännellä eurooppalaisella lainsäädännöllä, vaan se kuuluu yksittäisten jäsenvaltioiden toimivaltaan.

Direktiivin 94/47/EY tarkoituksena on säätää kiinteistöjen osa-aikaisen käyttöoikeuden ostosopimusten joitakin osia koskevien yhteisten sääntöjen vähimmäisperusta ostajien suojelemiseksi. Direktiivi koskee vain niitä määräyksiä, jotka koskevat sopimusten seuraavia kohtia: sopimuksen rakenneosiin liittyvät tiedot ja kyseisen tiedon välittämistä koskevat yksityiskohtaiset säännöt sekä irtisanomista ja vetäytymistä koskevat toimenpiteet ja yksityiskohtaiset säännöt. Tässä direktiivissä, joka ei vaikuta jäsenvaltioissa voimassa olevan sopimusoikeuden perusperiaatteisiin, säädetään siitä vähimmäissuojelusta, johon kaikkien jäsenvaltioiden kuluttajilla on oikeus. Kansalliset viranomaiset voivat säätää tiukemmista toimenpiteistä, jos ne pitävät niitä tarpeellisina.

Direktiivin 12 artiklan mukaan jäsenvaltioiden on pantava se täytäntöön 29. huhtikuuta 1997 mennessä. Tähän mennessä kuusi jäsenvaltiota ei ole ilmoittanut direktiivin 94/47/EY täytäntöönpanoon liittyvistä kansallisista toimenpiteistään. Komissio käynnisti EY:n perustamissopimuksen 169 artiklan mukaisen menettelyn Belgiaa, Espanjaa, Italiaa, Kreikkaa, Luxemburgia ja Ranskaa vastaan niiden jätettyä täyttämättä ilmoittamisvelvollisuutensa ja lähetti näille maille perustellun lausuntonsa vuoden 1998 alussa.

Muiden yhdeksän jäsenvaltion direktiivin 94/47/EY mukaisesti ilmoittamista kansallisista toimenpiteistä tehty alustava arviointi on osoittanut, että joidenkin maiden toimenpiteet eivät ehkä vastaa direktiiviä. Komissio tutkii parhaillaan näitä tapauksia.

(1) EYVL L 280, 29.10.1994.